Nog een vas ná bejaarde egpaar se moordHenning en Hilda Schourie (Foto: Bergbron Gereformeerde Gemeente) Nog ŉ verdagte is in hegtenis geneem nadat Henning Schourie (82) en sy vrou, Hilda (80), se liggame die naweek in hul huis in Sophiatown in Gauteng aangetref is. Kapt. Jerbes de Bruyn, woordvoerder van die polisie, het gesê ŉ tweede verdagte is Sondagaand in Westbury in Johannesburg in hegtenis geneem. Dit is nie duidelik hoe oud die verdagte is nie. Maroela Media het vroeër berig sy makker (45) is Saterdag in hegtenis geneem kort nadat die bejaarde egpaar se liggame Saterdag omstreeks 12:55 in hul huis in Annadalestraat in Sophiatown aangetref is. “Lede van ADT-veiligheidsdienste het gesien hoe die eerste verdagte die vroueslagoffer aanrand. Toe hulle die verdagte beveel om te stop, het hy van die toneel gevlug deur oor die muur te spring,” het De Bruyn Sondag verduidelik. “Een van die veiligheidsbeamptes het hom agternagesit en die verdagte in die bobeen geskiet.” Volgens De Bruyn is dié verdagte later die dag uit ŉ hospitaal ontslaan waar hy mediese behandeling ontvang het. Hy sou na verwagting vandag in ŉ hof verskyn het en bly in aanhouding. Dit is nie duidelik wanneer die tweede verdagte in ŉ hof moet verskyn nie. “Dit sal binnekort wees,” sê De Bruyn. Die polisie ondersoek ŉ saak van moord en huisroof. Die motief vir die moorde is nie bekend nie.